Գաղտնալսման սկանդալի հենց սկզբից գրեթե ակնհայտ տեսանելի էր Ռոբերտ Քոչարյանի «ձեռագիրը», այլ խնդիր է՝ արդյո՞ք սա միայն երկրորդ նախագահի նախաձեռնությունն է, թե՞ եղել են օժանդակողներ պետական համակարգում ու նաև դրսում, ենթադրաբար՝ Ռուսաստանում։ Դժվար է կանխատեսել, թե ինչ կպարզի կամ մինչև ուր կհասնի նախաքննությունը, սակայն ակնհայտ է, որ Ռոբերտ Քոչարյանը մի վերջին անգամ անգնահատելի «ծառայություն» է մատուցելու հեղափոխությանը՝ նպաստելով նրա վերջնական հաղթանակին։ Բանն այն է, որ խորհրդարանական ընտրությունների քարոզարշավի ժամանակ հնարավոր են ոչ միայն գաղտնալսման գործով, այլ նաև՝ Ռոբերտ Քոչարյանի սեփականության ու բիզնեսների հարցով ուշագրավ բացահայտումներ։ Բացի դրանից՝ ժամանակագրորեն հենց դեկտեմբերի սկզբին է Վճռաբեկ դատարանում սպասվում Ռոբերտ Քոչարյանի խափանման միջոցի հարցի քննարկումը։